Danmarks Naturfredningsforening (DN) vil gå til Naturklagenævnet for at forhindre, at Aalborg Kommune gør alvor af sine byggeplaner i de fredede Hammer Bakker nord for Aalborg. Foreningens afdeling i Aalborg frygter for herlighedsværdierne i de fredede og publikumsvenlige Hammer Bakker. DN mener, kommunens adfærd ligner en ræv, der forbereder sig på at æde af de gæs, den er sat til at passe på. Aalborg Kommune vil bygge institutioner på et areal svarende til størrelsen af otte fodboldbaner i den sydlige del af det fredede område nær Vodskov. Kommunen overtog arealerne, da Nordjyllands Amt blev nedlagt. Siden har det været kommunens opgave at passe på området. Men naturfredningsforeningen er bange for, at en kortsigtet økonomisk kommunal gevinst med en gratis byggegrund skal overtrumfe et langsigtede ansvar for naturen. - Byggeplanerne er på kollisionskurs med både skovbyggelinjen, og fredskovspligten. Dertil kommer en deklarationsfredning, der er den højeste fredningsbeskyttelse, vi overhovedet har i Danmark, siger Anton Thøger Larsen fra DN's afdeling i Aalborg. Han peger på, at almindelige borgere får et nej, hvis de vil bygge i fredede områder eller i det åbne land. - Derfor er al mulig grund til at kritisere kommunen for sine aktuelle byggeplaner. Kommunen er i Hammer Bakker både jordejer og miljømyndighed. Nu er den i færd med at tilsidesætte sine pligter som miljømyndighed og i stedet dyrke sine interesser som grundejer. Hvis den kommunale myndighed først giver køb på naturhensynet på sine egne arealer, da er vi for alvor ude på en farlig glidebane, siger Anton Thøger Larsen. DN-Aalborg er klar til at følge sagen helt til dørs ved at klage til Naturklagenævnet, hvis byggeplanerne i Hammer Bakker medfører en dispensation fra skovbyggelinjen, en ophævelse af fredskovspligten, eller hvis Fredningsnævnet dispenserer fra den gældende landskabsfredning. /ritzau/

Opsummering:
Danmarks Naturfredningsforening er i oprør over, at Aalborg Kommune vil bygge institutioner på fredet jord, som kommunen overtog fra Nordjyllands Amt.